Pra Yesu wɔ mu yili Caiaphas katoo, mna sɛ na u ni abani lopom katoo. Kre nyjila kre na bnimi pupu yi. Judae loplombo pre nsra le katoo lam, na pe chaa mbe pe cheche, mbe Klɛntro ble kre li paala kolo na.
Ki tia Pilate na yili mna sɛ pe pan fni fimi na, mna pe wie mbo, “Sisaa ŋgi blɔ ŋmba pe, a e pan na u ni mna hin?”
A pra kna mbo, “Na u nsra sisaa pe, waa na pan na u ni mu pan.”
A Pilate na yo pe pan mbo, “Yire titi, e u wru e sɛ u kpra kun imi na e mbra nyi.” A pra kna mbo, “Mbra n kolo ŋga na oo ja mbe ndro gbo.”
Kre kee ŋga na pe, imi kie pe mbe Yesu kee ŋga wra da mu yo mu wru kumu ŋga nyini we ku haa kre, mbe ki pe yɛŋgɛ.
Pilate na ndru mu le katoo mna Yesu yeeri mu u wie mbo, “Ŋu wi Judae ŋunu wree?”
A Yesu na kna mu u wie mbo, “Ŋu nunu jawala yi ree, plɛ pe ni kee yo mu pan hin?”
A Pilate na kna mbo, “Mu jawa na Judah wo wi mi ree?” Ŋu titi leele na pe srawɔfɛɛnlɛ loplombo pe pan na mu ni, mu mu le ni kɛɛ. Kala ŋgi mu pe hin?
A Yesu na kna mbo, “Ni ŋunumu n pe waŋgra ŋga ŋunumu. Na ni ŋunumu na pe waŋgra ŋga ŋunumu kre, ni kotɔmblɔ wra wi mbe ni shɔ Judae loplombo kɛɛ. A la, ni ŋunumu n pe waŋgra ŋga ŋunumu.”
Kra tia Pilate na u wie mbo, “Kena ŋunu wi ŋu ra?” A Yesu na yo mbo, “Kre mu yo kre. Kre kee ŋga ndra na pe ni se a ni pan waŋgra ŋga nu, mbe paan kpra kre dansiɛrɛ li, a ŋmba u pe kpra kre wo kre, u ni kala ndru.”
A Pilate na u wie mbo, “Kpra kre yi ŋgi hin?” Ŋga wra kre kee ŋga wie kre, wra yili mna sɛ yo Judae pre pan mbo, “Ni n kala sisaa ŋga blɔ wre pe nya.
La, e paala kolo na kre, ki fna ni ndro nunu wɔ nyuŋgo mbe wa finfin Klɛntro ble lie yire nu. E chaa mbe ni Judae ŋunu wre wɔ ree?”
A pra gble badaaŋga mbo, “Ɔɔhɔn, wre blɔ ŋmba ma. Barabbas o chaa mbe mu wa.” Wre Barabbas ŋmba, linkufun na wi.